## El Consell autoritza un conveni de col·laboració amb el Ministeri de Transports per al desenvolupament del Pla Nacional d’Ortofotografia Aèria

*** Este conveni té com a objectiu la coordinació d’actuacions conjuntes per a l’obtenció d’una cobertura de vol fotogramètric digital sobre el territori de la Comunitat Valenciana**

El Consell ha aprovat el conveni entre la Generalitat, a través de l’Institut Cartogràfic Valencià (ICV), i el Ministeri de Transports i Mobilitat Sostenible, a través de l’Institut Geogràfic Nacional (IGN) i l’organisme autònom Centre Nacional d’Informació Geogràfica (CNIG), per al desenvolupament del Pla Nacional d’Ortofotografia Aèria.

Este conveni té com a objectiu la coordinació d’actuacions conjuntes per a l’obtenció d’una cobertura de vol fotogramètric digital sobre el territori de la Comunitat Valenciana i establir les especificacions tècniques que apliquen al projecte Pla Nacional d’Ortofotografia Aèria (PNOA), referent al vol fotogramètric i a les ortofotografies aèries.

L’ICV assumirà els treballs per un valor de 241.668,78 euros, mentres que el CNIG es compromet al pagament de 143.293,92 euros. El termini per a presentar les dades serà de tres mesos posteriors a la finalització del vol complet.

El PNOA és un projecte cooperatiu en el qual participen l’Administració general de l’Estat i les comunitats autònomes iniciat l’any 2004 per a obtindre ortofotografies aèries digitals de tot el territori espanyol, que s’actualitzen cada tres anys.

Fecha: 02/07/2024